Súradnice: 42°05′05″S 23°05′09″V﻿ / ﻿42,0846°S 23,0858°V﻿ / 42.0846; 23.0858

**Kočerinovsko pole** (bulh. Кочериновско поле, doslova *Kočerinovské pole*) je geomorfologická jednotka v Kiustendilskej oblasti v juhozápadnom Bulharsku.

Iné názvy
---------

Kotlina je známa aj ako **Kočerinovska kotlovina** (bulh. Кочериновско поле, doslova *Kočerinovská kotlina*), alebo aj pod miestnym názvom **Rilsko korito** (bulh. Рилско корито, doslova *Rilské koryto*).

Charakteristika
---------------

### Vymedzenie a rozmery

Ide o malú kotlinu, ktorá sa nachádza v povodí rieky Rilska reka (bulh. Рилска река), pričom sa rozprestiera na samom konci jej dolného toku (po tom čo rieka opustí pohorie Rila) pred sútokom s riekou Struma. Je ohraničená najzápadnejšími a najnižšími výbežkami hrebeňov pohoria Rila. Zaberá územie s rozlohou približne 19 km². Priemerná nadmorská výška na území kotliny je približne 370 m n. m..

### Geológia, klíma, vodstvo a prírodné bohatstvo

Kotlina má terasovitý charakter a vyskytujú sa v nej aluviálne náplavy, pričom aluviálne náplavy pokrývajú všetky riečne terasy nachádzajúce sa v lokalite. Základové časti vyšších z riečnych terás majú pôvod v období pliocénu. Podnebie je prechodne kontinentálne s miernou zimou a horúcim letom. Pôdy sú prevažne horského a aluviálneho typu, vyskytujú sa tu však aj lúky. Hlavným tokom je Rilska reka. V oblasti sa okrem tejto rieky nachádza veľké množstvo potokov a kanálov, ktoré Kočerinovsko pole pretínajú na mnohých miestach.

### Obývané miesta a hospodárstvo

V kotline sa nachádzajú celkovo štyri sídla. Ide o mesto Kočerinovo (bulh. Кочериново) a dediny Stob (bulh. Стоб), Barakovo (bulh. Бараково) a Porominovo (bulh. Пороминово). Väčšina územia kotliny je poľnohospodársky obhospodarovaná. Pestuje sa tabak, zelenina, ovocie a vinič, pričom v minulosti sa v kotline pestovala aj ryža. Rozšírený je aj chov hospodárskych zvierat. Značnému poľnohospodárskemu využitiu krajiny napomáha veľké množstvo vodných zdrojov v kotline (rieka Rilska a množstvo potokov a kanálov), ktoré ju zavlažujú. Kotlinu pretína dôležitá dopravná trasa (cestná aj železničná) zo Sofie do mesta Petrič a na hraničný priechod s Gréckom – dedina Kulata. Cez územie prechádza ešte jedna cesta, ktorá sa odpája od hlavného ťahu Sofia – Kulata pri meste Kočerinovo a vedie k Rilskému monastieru.

Galéria
-------

* celkový pohľad na kotlinucelkový pohľad na kotlinu
* pohľad do kotliny od prírodnej pamiatky Stobski piramidipohľad do kotliny od prírodnej pamiatky Stobski piramidi
* pohľad na dedinu Stob a Kočerinovskú kotlinupohľad na dedinu Stob a Kočerinovskú kotlinu

Referencie
----------

1. 1 2 3 4 5 6 7 8 9 10 11 12 13 14 15 16 17 18 19  KIRADŽIEV, Svetlin. Enciklopedičen geografski rečnik na Bălgarija. Sofia : Iztok-Zapad. 2013. 628 s. ISBN 6191521421. S. 292. (po bulharsky)
2. 1 2 3 4 5 6 7 8 9 10 11 12 13 14 15 16 17  RADUČEV, Živko. Rila : geografski rečnik. Sofia : Izdatelstvo "Nauka i izkuzstvo". 1984. 316 s. ISBN 9532622411. S. 132. (po bulharsky)
3. 1 2 3 4 5 6 7 8 9 10 11 12 13 14 15 16 17  MIČEV Nikolaj; MICHAJLOV, Cvetko; VAPCAROV, Ivan; KIRADŽIEV, Svetlin. Geografski rečnik na Bălgarija. Sofia : Izdatelstvo "Nauka i izkuzstvo". 1980. 564 s. ISBN 9532672611. S. 264. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Kočerinovsko pole**